FÜLÖPNÉ HORVÁTH MÓNIKA
Fülöpné Horváth Mónika 1992. szeptember 01-én kezdte meg pályafutását a Kiskunhalasi SZC Kiskőrösi Wattay Technikum jogelődeinél. Jelenleg is a Wattay oktatói közösségének meghatározó, és szakmailag elismert tagja. Több mint három évtizedes pályafutása során szakmai tudásával, pedagógiai elkötelezettségével és vezetői munkájával maradandó értékeket teremtett intézményünk és a térség szakképzése számára.
Pályáját a folyamatos fejlődés és az élethosszig tartó tanulás iránti elkötelezettség jellemzi. Első diplomáját szakoktatóként szerezte, majd közgazdász diplomát szerzett, ezt követően közgazdásztanári, hittanár-nevelőtanári, valamint pedagógus szakvizsgával és közoktatási vezetői végzettséggel gazdagította szakmai felkészültségét. Tudását az elmúlt években tovább bővítette, amikor középiskolai matematikatanári diplomát szerzett, példát mutatva kollégáinak és tanítványainak egyaránt a szakmai megújulás fontosságából.
Oktatói munkáját a gazdálkodás és menedzsment ágazatban, valamint a pénzügyi-számviteli ügyintéző szakma képzésében végzi kiemelkedő eredményességgel. Tanítványai rendszeresen sikeresen szerepelnek közép- és emelt szintű érettségi vizsgákon, szakmai vizsgákon és különböző szakmai versenyeken. A szakmai vizsgákra való felkészítésben és a vizsgáztatásban végzett munkája magas szintű szakmai felkészültségről, felelősségtudatról és elhivatottságról tanúskodik.
Igazgatóhelyettesként meghatározó szerepet tölt be intézményünk működésében. Összefogja az intézménnyel kapcsolatban álló duális képzőhelyek oktatási tevékenységét, koordinálja a szakmai együttműködéseket, valamint biztosítja a KRÉTA Duális rendszer jogszabályszerű működését. A szakmai vizsgák szervezésében és lebonyolításában végzett munkája nélkülözhetetlen az intézmény eredményes működése szempontjából. A szakképzésben tanúsított széleslátókörűségének köszönhetően rendszeresen tart előadásokat a Bács-Kiskun Vármegyei Kereskedelmi és Iparkamara szakmai konferenciáin.
Szakmai hozzáértése, precizitása, alapos elméleti és gyakorlati felkészültsége, valamint a szakképzés és a vizsgáztatás területén szerzett kiemelkedő tapasztalata révén nemcsak intézményünk, hanem a térség szakképzésének fejlődését is szolgálja. Kollégái tisztelettel fordulnak hozzá, vezetőként és pedagógusként egyaránt példát mutat szakmai igényességből, emberségből és elkötelezettségből.
[bookmark: _GoBack]Több mint harminc éve végzett áldozatos munkája, kimagasló szakmai életútja, valamint a szakképzés fejlesztése érdekében végzett tevékenysége alapján Fülöpné Horváth Mónika méltó az Életmű-díj elismerésre.
Ezúton mondunk köszönetet áldozatos, magas színvonalú szakmai munkájáért, amellyel már hosszú éveken át szolgálja intézményünket és a szakképzés ügyét. Kívánjuk, hogy további munkáját jó egészség, szakmai megbecsülés és sok öröm kísérje.

